
Din is-silta tagħmel parti mir-rakkont tal-aħħar jiem tal-ħajja ta’ Ġesù f’Ġerusalemm, u hija l-ewwel waħda minn erba’ kontroversji (ara 22:23-33, 34-40 u 41-46) li jqajjmu l-mexxejja tal-poplu Lhudi kontra Ġesù, fit-Tempju. 

15F’dak iż-żmien, il-Fariżej marru u bdew jiftiehmu bejniethom biex jaraw kif jonsbuh b’xi kelma.

Il-qassisin il-kbar u l-Fariżej diġà ftehmu bejniethom biex jaqbdu lil Ġesù u joqtluh (ara 12:14 u 21:45-46). Issa ser jibdew ifittxu raġuni li fuqha jkunu jistgħu jakkużawh. Interessanti li, fil-Ġdid Testment, il-verb παγιδεύω (pagideúō), li jfisser “tonsob”, jintuża biss f’din is-silta. Prefigurazzjonijiet Veterotestamentari ta’ dan it-tip ta’ ftehim huma dak ta’ ħut Ġużeppi            (ara Ġen 37:18-20); u tal-ħżiena li jridu jeqirdu lill-ġust għax ifixkilhom bi kliemu u b’għemilu (ara Għerf 2:12). 

16U bagħtulu d-dixxipli tagħhom ma’ xi Erodjani, u qalulu: “Mgħallem, aħna nafu li int raġel tħobb is-sewwa, u li t-triq ta’ Alla tgħallimha kif tassew hi, bla ma tħabbel rasek minn ħadd, għax int lejn wiċċ ħadd ma tħares.”

Meta l-Fariżej, fazzjoni reliġjuża, jingħaqdu mal-Erodjani, partit politiku favur il-ħakma Rumana, il-kontroversja tinfirex fuq żewġ fronti: reliġjuża u politika. Kliemhom jiddeskrivi min hu Ġesù: (i) διδάσκαλε (didáskale) - Mgħallem;       (ii) ἀληθὴς (alēthēs) - veritier, ġenwin (ara Ġw 1:14.17 u 14;6); (iii) ἐν ἀληθείᾳ (en alētheia) - wieħed li jgħallem it-triq ta’ Alla fil-verità; (iv) οὐ μέλει (ou melei)
wieħed li ma jimpurtah minn ħadd (ara Mk 4:38; Lq 10:40); u (v) βλέπεις (blepeis) - wieħed li ma jfittixx l-approvazzjoni ta’ ħadd. Prattikament, jattribwixxu lil Ġesù l-kwalitajiet kollha li huma m’għandhomx. Il-kumplimenti tagħhom, li jidhru tant sinċieri, fil-fatt jaħbu intenzjoni qarrieqa, huma bħalma jgħid Proverbji 26:23: Kisja tal-fidda fuq biċċa tal-fuħħar, huma x-xofftejn ħelwin u l-qalb qarrieqa. 

17“Għidilna ħaġa, mela: Int x’jidhirlek? Sewwa jew le li wieħed iħallas it-taxxa lil Ċesari?”

Fis-sena 6 W.K., ir-Rumani imponew din it-taxxa fuq il-popolazzjoni kollha, u maż-żmien saret kwistjoni sensittiva politikament u teoloġikament. Ix-xbieha tal-imperatur fuq il-munita kienet tqajjem tħassib reliġjuż minħabba l-projbizzjoni tat-Torah kontra x-xbihat (ara Eż 20:4), filwaqt li l-ħlas tat-taxxa kien sinjal ta’ sottomissjoni għall-ħakma Rumana. Fuq kollox, għal-Lhud, din kienet kwistjoni ta’ fedeltà lejn Alla, meqjus bħala l-uniku Sultan veru ta’ Israel (ara 1Sam 8:7). L-interlokuturi jagħmlu l-mistoqsija mhux għax kellhom bżonn ta’ tweġiba. Fariżej u Erodjani kellhom pożizzjoni ċara fir-rigward tal-ħlas tat-taxxa. Huma qed jonsbu lil Ġesù biex jekk jirrifjuta l-ħlas, jakkużawh b’ribelljoni, u jekk jaċċettah, jitlef l-appoġġ ta’ ħafna li kienu kontra l-ħakma Rumana. Il-kliem ἔξεστιν (éxestin), “sewwa jew le”, huwa marbut mal-kunċett tal-legalità u mal-ġustizzja skont it-Torah. L-Iskrittura turi li l-awtorità politika tista’ taqdi funzjoni leġittima (ara 1Sam 9-11), iżda ma tistax tieħu post Alla. Ġesù għandu quddiemu mistoqsija li tħallat il-qasam politiku ma’ dak reliġjuż. Din il-kontroversja turi kif ir-reliġjon tista’ tintuża biex taqdi interessi politiċi jew personali minflok ma’ tfittex b’sinċerità l-verità. 

18Imma Ġesù għaraf il-ħażen ta’ moħħhom, u qalilhom: “Għaliex tridu ġġarrbuni, ja wċuħ b’oħra?”

Bħall-Missier, Ġesù γνοὺς (gnous) - “jaf, jgħaraf, jara” - dak li hu fil-moħbi     (ara 6:4.6.18). Hawnhekk, jirreferi għall-ħażen interjuri tal-bniedem, πονηρίαν (ponērian): “Imma għaliex qegħdin taħsbu ħażin f’qalbkom (9:4, ara wkoll Mk 7:18.20). Il-verb πειράζετε (peirazete) - “tittantaw” - huwa l-istess wieħed li jintuża biex jiddeskrivi t-tiġrib ta’ Ġesù fid-deżert min-naħa tax-xitan (ara 4:1-11). Kemm ix-xitan kif ukoll dawn l-avversarji jippruvaw idaħħlu lil Ġesù f’nassa, bil-għan li jfixkluh milli jwettaq il-missjoni tiegħu. Ġesù jakkużahom li huma ὑποκριταί (hypokritaí) - “ipokriti” - terminu li fil-qasam teatrali kien jintuża għall-attur li jilbes maskra. Fil-fatt, l-interlokuturi huma atturi, nies li qed jaħdmu parti, u li jagħmlu mistoqsija skont skript mgħoti lilhom, u mhux għax għandhom diffikultà ġenwina.

19“Uruni l-munita tat-taxxa.” Urewh dinar.

Ġesù ma jġorrx fuqu l-munita tat-taxxa (dinar), għalkemm jidher li kien iħallas   it-taxxi dovuti: biex ma jkun ta’ ebda skandlu għalihom (17:27). Minflok ma jwieġeb direttament l-mistoqsija, ibiddel id-direzzjoni tad-diskussjoni u jitlobhom juruh il-munita tat-taxxa. Diġà l-fatt li huma stess jippreżentawlu l-munita huwa ironiku: jistaqsu dwar il-lealtà lejn Ċesari u fl-istess ħin juża il-munita tiegħu. Din il-kontradizzjoni ssaħħaħ is-suspett dwar kemm il-mistoqsija mhijiex imqanqla minn tħassib ġenwin, iżda mill-intenzjoni li jonsbuh. Imma Ġesù jinqeda b’oġġett konkret, il-munita, biex jikxef dawn l-implikazzjonijiet tal-mistoqsija tagħhom, jiżviluppa d-diskussjoni lil hinn mill-kwistjoni tat-taxxa biex japprofondixxi l-kwistjoni tar-relazzjoni bejn l-awtorità politika u l-fedeltà.

20U Ġesù staqsiehom: “Ta’ min huma dan il-wiċċ u din il-kitba?” Qalulu: “Ta’ Ċesari!”

Il-munita ġġib fuqha l-εἰκών (eikṓn), jiġifieri x-xbieha, u l-ἐπιγραφή (epigraphē), jiġifieri l-kitba, li kontinwament ifakkru fil-ħakma Rumana u fil-pretensjonijiet tal-imperatur, li kien jeżiġi li jiġi meqjum bħala divinità. Dan it-twemmin pagan imur kontra l-viżjoni biblika tal-bniedem, maħluq fuq ix-xbieha u s-sura ta’ Alla (ara Ġen 1:26-27), u li fuqu tissejjes il-projbizzjoni Lhudija tax-xbihat (ara Dt 4:16-40). Ġesù ma jidħolx fil-kwistjoni li jressqulu, iżda jħalli lilhom stess jistqarru li     l-munita tappartjeni lil Ċesari. B’hekk, iħejji t-triq għat-tweġiba tiegħu u juri kif       l-awtorità ċivili għandha l-post u l-limiti tagħha, mingħajr ma tieħu post                 l-awtorità divina. Min-naħa l-oħra, Ġesù jaf li l-vera problema tagħhhom mhijiex it-taxxa imma l-persuna tiegħu: huwa x-xbieha ta’ Alla l-Missier (ara 2Kor 4:4; Kol 1:15), u l-kitba fuq rasu fuq is-salib tixhed għar-regalità tiegħu (ara Mk 15:26; Lq 23:38). Fi Kristu, l-awtorità ċivili terġa’ tieħu l-post u l-limiti tagħha, mingħajr ma titħallat mal-awtorità divina; il-munita titlef il-valur reliġjuż tagħha u l-awtorità ċivili tinħeles mid-dimensjoni divina.

21Imbagħad qalilhom: “Mela agħtu lil Ċesari dak li hu ta’ Ċesari, u lil Alla dak li hu ta’ Alla.” 

Il-konġunzjoni καὶ (kai), “u”, hawnhekk tista’ tinftiehem f’sens avversattiv: “imma”. Ġesù jagħraf dak li huwa dovut lil Ċesari, iżda jenfasizza l-valur assolut ta’ dak li hu ta’ Alla, u li għandu jingħata lil Alla waħdu. Il-verb ἀπόδοτε (apódote), “tagħti lura, dak li huwa dovut”, jindika li l-munita, li ġġib fuqha x-xbieha u l-kitba ta’ Ċesari, għandha tingħata lura lill-imperatur. Imma bl-istess mod, il-bniedem, maħluq fuq ix-xbieha ta’ Alla, għandu ‘jingħata lura’ lil Alla u jagħraf li l-lealtà aħħarija hija lejH. B’dan il-mod, Ġesù jistieden lill-interlokuturi tiegħu biex jirriflettu dwar l-identità u l-lealtà tagħhom. Filwaqt li f’okkażjoni oħra jispjega li s-sudditi huma meħlusa mit-taxxa tas-slaten (ara 17:25-26), hawnhekk jisfidahom għax saru sudditi tas-setgħat u   s-slaten tal-art u barranin għal Alla, minflok ma baqgħu fidili lejH. B’din it-tweġiba, Ġesù la jiġġustifika r-ribelljoni vjolenti u lanqas jagħti lill-awtorità politika setgħa assoluta. Wara kollox, ħajtu stess, mit-twelid sal-mewt, hija sfida għall-poter politiku ta’ żmienu (ara l-biża ta’ Erodi 2:1-8; ara l-proċess quddiem Pilatu 27:11-14; Ġw 18:28-38.  19:1-16). Bis-sejħa għall-indiema Ġesù jdawwar il-ħakma f’qadi: min għandu l-awtorità għandu jġib ruħu ta’ qaddej (ara Lq 22:26). Din il-viżjoni tisfida kull setgħa li taħqar lis-sudditi u teħles mill-biża’ ta’ min jabbuża mill-awtorità (ara Lq 12:4). Ġesu jwiegħed ukoll l-Ispirtu tal-Missier waqt il-persekuzzjoni (ara 10:19-20). Għalhekk, il-bniedem il-ġdid, maħluq fuq ix-xbieha ta’ Ġesù, lest li jirriskja kollox għall-verità, saħansitra jagħti ħajtu għaliha (ara Ġw 18:37). Din      il-libertà turi li l-awtorità politika ma tistax tippretendi li għandha l-primat fuq    il-verità ta’ Alla. Pilatu huwa l-ewwel wieħed li jinduna bil-qawwa ta’ din il-libertà (ara Ġw 19:10-11), meta jara li t-theddid tiegħu ma kienx qed jaħdem fuq Ġesù, li għalkemm imbiċċer, deher quddiemu ħieles. Il-Fariżej ma kellhomx dan it-tip ta’ spirtu ħieles u veritier, tant li fil-proċess kontra Ġesù jinkixef              l-ispirtu mjassar u ġiddieb tagħhom, li biex jirbħu l-kawża kontrih, jinqdew         bl-istess figura ta’ Ċesari, li huma kienu jistmerru, biex jirrikataw lil Pilatu x’ħin ma kienx ser jagħtihom dak li riedu huma (ara Ġw 19:12.15).

22Meta semgħuh jgħid hekk baqgħu mistagħġba; imbagħad telquh u marru.

Miblugħin - ἐθαύμασαν (ethaumasan) - għax ma rnexxilhomx jaqbduh fin-nasba tagħhom, ikollhom jitilquh u jmorru, bħalma x-xitan, fi tmiem it-tentazzjonijiet, telaq minn ħdejh sa ma jasal il-waqt (Lq 4, 13). It-tluq tagħhom ma jfissirx konverżjoni jew aċċettazzjoni tal-verità, anzi, juri kemm il-konfront ma’ Ġesù għadu ma spiċċax, kif fil-fatt deher fil-proċess quddiem Pilatu, fejn jerġgħu jidhru l-konsegwenzi tal-ostilità tagħhom (ara Lq 23, 2). 

